Al-Kuvayt shahrida O‘zbekiston madaniyati kunlari boshlandi (foto)

17-dekabr kuni Kuvaytning Al-Kuvayt shahrida O‘zbekiston madaniyati kunlarining ochilish marosimi bo‘lib o‘tdi. Bu haqda Madaniyat vazirligi matbuot xizmati xabar bermoqda.

Madaniyat kunlari O‘zbekistonni madh etuvchi fotoko‘rgazmalar namoyishi bilan boshlandi.
Kuvaytda O‘zbekiston madaniyati kunlari rasmiy ochilish marosimi davlat madhiyalari va Qur’oni Karimdagi oyat bilan boshlandi. Maxsus dasturga muvofiq, tadbirni O‘zbekiston Respublikasi Madaniyat vazirining birinchi o‘rinbosari Ozodbek Nazarbekov ochib berdi.

Tadbirda Kuvayt madaniyat, san’at va adabiyot milliy kengashi bosh kotibi Ali Husayn al-Yuxa va uning vakillari, shuningdek, Kuvayt davlatidagi O‘zbekistonning favqulodda va muxtor elchisi Bahrom A’loyev hamda elchixona xodimlari qatnashdi.

Marosimda tomonlar o‘zaro esdalik sovg‘alarini bir-birlariga taqdim etdi.
Tadbirda o‘n beshdan ortiq davlatning elchilari, kuvaytliklar va mamlakatdagi o‘zbek diasporasi vakillari ishtirok etdi.